এর আগে সকালে অনুষ্ঠিত মানববন্ধন ও বিক্ষোভ সমাবেশে বক্তারা বলেন, ইন্দোনেশিয়া ও ভারত থেকে উন্নতমানের ২৭০টি বগি ও ইঞ্জিন ক্রয় করা হচ্ছে। কিন্তু দেশের অন্যান্য বিভাগে নতুন ট্রেনের বরাদ্দ থাকলেও রংপুর বিভাগীয় শহরের জন্য কোন বরাদ্দ থাকছে না। এ অবস্থায় রংপুরের মানুষ হতাশ ও বঞ্চিত হচ্ছে। সমাবেশ থেকে উন্নয়নবান্ধব প্রধানমন্ত্রী শেখ হাসিনার সরকার ও রেলমন্ত্রী মুজিবুল হকের কাছে নিরাপদ ও আরামদায়ক রেল ভ্রমনে রংপুর থেকে ঢাকাগামী দিবাকালীন আন্তঃনগর ট্রেন প্রদান, রংপুর এক্সপ্রেসকে আধুনিক ট্রেন হিসেবে গড়ে তোলা, আলাদা এসি চেয়ার কোচ সংযোজন, সময় মতো ট্রেন চলাচলের পদক্ষেপ গ্রহণ, রংপুরের জন্য উন্নতমানের বগি ও ইঞ্জিন বরাদ্দ, রংপুর অঞ্চলের মানুষের সুবিধার্থে বন্ধ হওয়া ট্রেনসমূহ পুনরায় চালু ও যাত্রী সেবার মান উন্নয়নকরণের দাবি জানানো হয়। বক্তারা বলেন, ২০১১ সালের ৬ জানুয়ারী রংপুর বিভাগ উন্নয়ন আন্দোলন পরিষদের দিনব্যাপী রংপুর রেল ষ্টেশন ঘেরাও, রেলপথ অবরোধসহ বিক্ষোভ কর্মসূচির কারণে সরকার আন্তঃনগর ট্রেন ‘রংপুর এক্সপ্রেক্স’ চালু করে। কিন্তু একটিমাত্র আন্তঃনগর ট্রেনের কারণে রংপুরের মানুষ ঢাকা চলাচলে দুর্ভোগে পড়ছে।